Waqt żjara l-Ġimgħa filgħodu minn mart il Prim Ministru Dr Lydia Abela fiċ-ċentru ta' taħriġ fi Fleur De Lys, flimkien mal-Ministru responsabbli mid-Diżabilità u l-Inklużjoni Julia Farrugia Portelli saret diskussjoni miftuħa ma' bosta persuni b'abilitajiet differenti fejn dawk preżenti tkellmu fuq diversi suġġetti u sfidi li jiltaqgħu magħhom ta' kuljum. Il-persuni b'diżabilità semmew ukoll ix-xewqat u l-aspirazzjonijiet tagħhom. Dan iċ-ċentru joffri spazju sabiex dawk li jiffrekwentawh jimirħu l-ħiliet diversi tagħhom f'varjetà ta' attivitajiet bħall-ħruġ, arti, crafts, oġġetti maħduma bl-idejn fosthom il-ganċ. Mart il-Prim Ministru Dr Lydia Abela qalet li qegħdin hawn biex nisimgħu l-esperjenzi diretti. Dr Abela nnutat il-kapaċitajiet li għandhom dawn il-persuni fost id-diversi crafts li kienu esebiti fil-kurituri. Semmiet kif meta ngħaqqdu l-abilitajiet kollha tagħna f'daqqa kapaċi nagħmlu bidliet pożittivi kbar fil-ħajja ta' kull wieħed u waħda minnha. Il-Ministru Julia Farrugia Portelli spjegat kif malli rifset l-għatba ta' dan iċ-ċentru nnutat għajnejn jidħku ferħana u sens ta' komunità magħquda. Preżenti kien hemm ukoll il-President tal-Kummissjoni tal-Persuni b'Diżabilità, Oliver Scicluna fejn qal li huwa dejjem ħadem biex jitkellem f'isem ħaddieħor. Tenna kif din l-attività tal-lum kienet importanti sabiex iwasslu l-ħsibijiet tagħhom ħalli dejjem inkomplu ntejbu s-servizzi eżistenti u jkun hemm aktar inklużjoni fis-soċjetà sabiex inkomplu navvanzaw 'il quddiem.